**Препорука ОДИХР број: 2/2023** која гласи: Како је и претходно препоручено, да би се осигурала доследна примена процедура на дан избора и побољшао професионални капацитет изборне администрације, могло би се размотрити увођење стандардизоване обавезне обуке за све чланове и потенцијалне чланове локалних изборних комисија и бирачких одбора, укључујући и проширене саставе ових органа.

**ПРЕДЛАГАЧ: СТРАНКА ДЕМОКРАТСКЕ АКЦИЈЕ САНЏАКА**

Измена и допуна Закона о избору народних посланика

**У члану 13. додају се ст. 2. и 3. који гласе:**

„Лице осуђено правоснажном судском одлуком на казну затвора у трајању од најмање 6 месеци не може бити члан органа за спровођење избора.

Орган надлежан за спровођење избора дужан је да по службеној дужности, у складу са чланом 103. Закона о општем управном поступку, врши увид, прибавља и обрађује податке о чињеницама из става 2. овог члана о којима се води службена евиденција.''

Измена и допуна Закона о локалним изборима

**У члану 15. додају се ст. 2. и 3. који гласе:**

„Лице осуђено правоснажном судском одлуком на казну затвора у трајању од најмање 6 месеци не може бити члан органа за спровођење избора.

Орган надлежан за спровођење избора дужан је да по службеној дужности, у складу са чланом 103. Закона о општем управном поступку, врши увид, прибавља и обрађује податке о чињеницама из става 2. овог члана о којима се води службена евиденција.''